Llíria sol·licita la declaració de zona catastròfica pel temporal de pluja del 17 de setembre
22 de setembre de 2023

La Junta de Govern Local ha acordat hui sol·licitar a la Delegació del Govern a la Comunitat Valenciana, la declaració del municipi de Llíria com a zona afectada greument per una emergència de protecció civil, pel fort temporal de pluja que va patir la localitat el passat 17 de setembre.

Este episodi meteorològic va provocar nombrosos i considerables danys en molts camins rurals del terme municipal i en altres espais públics del nucli urbà, entre altres desperfectes.

Reunió Policia Local

En una reunió de treball celebrada ahir, la prefectura de la Policia Local de Llíria va traslladar a l'alcalde Joanma Miguel i a l'edil de Seguretat Ciutadana, Francesc Fombuena, un informe amb tota la relació de danys que havien causat estes fortes tempestes.

A més, en esta, es va abordar el dispositiu especial de seguretat plantejat de cara al tram final de les festes de Sant Miquel, per a coordinar i reforçar tots els operatius preparats per a estos pròxims dies, en els quals s'incrementa considerablement l'afluència de visitants al municipi i es desenvolupen els actes centrals de les celebracions patronals.